arnastofnun/IGC-2024 huggingface dataset:
Stefnumótun í íþróttum stúlkna og kvenna Þingsályktun - þingskjal nr. 1170

120. löggjafarþing 1995–1996.

Nr. 16/120.

Þskj. 1170 - 61. mál.

Þingsályktun um stefnumótun í íþróttum stúlkna og kvenna.

Alþingi ályktar að fela ríkisstjórninni að setja á stofn nefnd um stefnumótun í íþróttum stúlkna og kvenna. Nefndin vinni í samráði við Íþróttasamband Íslands og Ungmennafélag Íslands að því að efla íþróttir stúlkna og kvenna og leitist við að koma í veg fyrir eða minnka hið mikla brotthvarf stúlkna úr íþróttum. Þá skoði nefndin sérstaklega umfjöllun fjölmiðla um íþróttir stúlkna og kvenna, hvaða fjármagn sé veitt til stúlkna- og kvennaíþrótta, skiptingu kynjanna í forustu íþróttahreyfingarinnar og aðra þá þætti sem geta haft áhrif á stöðu stúlkna- og kvennaíþrótta. Meðal annars verði litið til þess sem gert hefur verið erlendis í átt til umbóta í þessum efnum.

Samþykkt á Alþingi 4. júní 1996.
Menningar- og tómstundastarf fatlaðra Þingsályktun - þingskjal nr. 1171

120. löggjafarþing 1995–1996.

Nr. 17/120.

Þskj. 1171 - 71. mál.

Þingsályktun um menningar- og tómstundastarf fatlaðra .

Alþingi ályktar að fela félagsmálaráðherra að láta kanna á hvern hátt fatlaðir geti notið sumarleyfa, tómstunda, lista og menningarlífs á sama hátt og aðrir í þjóðfélaginu og gera tillögur um úrbætur. Tryggt verði að fulltrúar frá samtökum sveitarfélaga, svæðisskrifstofum um málefni fatlaðra, Öryrkjabandalaginu og Þroskahjálp komi að málinu.

Samþykkt á Alþingi 4. júní 1996.
Rannsóknir í ferðaþjónustu Þingsályktun - þingskjal nr. 1172

120. löggjafarþing 1995–1996.

Nr. 18/120.

Þskj. 1172 - 76. mál.

Þingsályktun um rannsóknir í ferðaþjónustu.

Alþingi ályktar að brýnt sé að efla rannsóknir í ferðaþjónustu, tryggja með þeim hætti grundvöll stefnumótunar og langtímaáætlana í atvinnugreininni og stuðla að jafnvægi í fjárfestingu. Í því skyni verði gripið til eftirtalinna ráðstafana:

1. Stofnuð verði gagnamiðstöð við skrifstofu Ferðamálaráðs Íslands á Akureyri sem hafi það hlutverk:

a. að skipuleggja öflun upplýsinga um atvinnugreinina þannig að þær varpi sem skýrustu ljósi á stöðu og þróun greinarinnar og verði traustur grundvöllur rannsókna, þróunarstarfs og fjárfestingar í ferðamennsku;

b. að safna upplýsingum um erlenda ferðamarkaði og safna gögnum um erlendar rannsóknir í ferðamálum;

c. að varðveita þessar upplýsingar og birta reglulega fréttir um stöðu greinarinnar.

2. Stofnuð verði staða rannsóknarfulltrúa við skrifstofu Ferðamálaráðs Íslands á Akureyri. Hlutverk hans verði að efla rannsóknir í ferðaþjónustu og skipuleggja samstarf Ferðamálaráðs við fyrirtæki og rannsóknastofnanir á sviði rannsókna og þróunarstarfs.

Samþykkt á Alþingi 4. júní 1996.
Notkun steinsteypu til slitlagsgerðar Þingsályktun - þingskjal nr. 1173

120. löggjafarþing 1995–1996.

Nr. 19/120.

Þskj. 1173 - 89. mál.

Þingsályktun um notkun steinsteypu til slitlagsgerðar.

Alþingi ályktar að fela samgönguráðherra að láta kanna möguleika á aukinni notkun steinsteypu til slitlagsgerðar á vegum þar sem álagsumferð er mikil og við flugvallagerð. Könnunin nái til nýlagningar og endurnýjunar slitlags og verði lokið á árinu 1997.

Samþykkt á Alþingi 4. júní 1996.
Merkingar þilfarsfiskiskipa Þingsályktun - þingskjal nr. 1174

120. löggjafarþing 1995–1996.

Nr. 20/120.

Þskj. 1174 - 189. mál.

Þingsályktun um breytingu á merkingum þilfarsfiskiskipa.

Alþingi ályktar að fela samgönguráðherra að breyta reglugerð nr. 493/1986, um merkingu skipa, þannig að krafa verði gerð um að þilfarsfiskiskip séu merkt með kallmerki skipsins til viðbótar öðrum merkingum sem gerð er krafa um í sömu reglugerð. Við útfærslu slíks ákvæðis og gildissvið skal tekið mið af alþjóðlegum tilmælum um merkingar fiskiskipa.

Samþykkt á Alþingi 4. júní 1996.
Félagsleg verkefni Nefndarálit - þingskjal nr. 1196

1995–96. – 1065 ár frá stofnun Alþingis.

120. löggjafarþing. – 300 . mál.

1196. Nefndarálit um till. til þál. um úttekt og flutning á félagslegum verkefnum frá heilbrigðisráðuneyti til félagsmálaráðuneytis.

Frá allsherjarnefnd.

Nefndin hefur fjallað um málið og fengið umsagnir um það frá félagsmálaráðuneyti, heilbrigðis- og tryggingamálaráðuneyti og Þroskahjálp.

Tillagan fjallar um skipun starfshóps til að gera úttekt á og skilgreina hvaða stofnanir og verkefni á sviði heilbrigðisráðuneytis séu í raun félagsleg verkefni sem eðlilegra væri að heyrðu undir félagsmálaráðuneyti.

Í framkvæmd eru mörk heilbrigðis- og félagsmálaráðuneytis óljós varðandi félagslega þjónustu og ljóst er að huga verður að þessum mörkum. Þegar hefur verið skipaður starfshópur sem hefur það hlutverk að ræða verkaskiptingu ráðuneytanna.

Nefndin leggur því til að tillagan verði samþykkt.

Jóhanna Sigurðardóttir sat fundi nefndarinnar sem áheyrnarfulltrúi og er samþykk áliti þessu.

Alþingi, 4. júní 1996.

Sólveig Pétursdóttir,

Jón Kristjánsson.

Hjálmar Jónsson.

form., frsm.

Ögmundur Jónasson.

Kristján Pálsson.

Árni R. Árnason.

Ísólfur Gylfi Pálmason.

Lúðvík Bergvinsson.

Guðný Guðbjörnsdóttir.
Félagsleg verkefni Þingsályktun - þingskjal nr. 1213

120. löggjafarþing 1995–1996.

Nr. 21/120.

Þskj. 1213 - 300. mál.

Þingsályktun um úttekt og flutning á félagslegum verkefnum frá heilbrigðisráðuneyti

til félagsmálaráðuneytis.

Alþingi ályktar að fela ríkisstjórninni að skipa starfshóp, m.a. með fulltrúum þingflokkanna, til að gera úttekt á og skilgreina hvaða stofnanir og verkefni á sviði heilbrigðisráðuneytis séu í raun félagsleg verkefni sem eðlilegra væri að heyrðu undir félagsmálaráðuneytið. Unnin verði áætlun um að flytja þau verkefni milli ráðuneyta.

Samþykkt á Alþingi 5. júní 1996.
Frestun á fundum Alþingis Þingsályktun - þingskjal nr. 1224

120. löggjafarþing 1995–1996.

Nr. 22/120.

Þskj. 1224 - 543. mál.

Þingsályktun samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 5. júní 1996 eða síðar, ef nauðsyn krefur, til septemberloka.

Samþykkt á Alþingi 5. júní 1996.
Samanburður á lífskjörum á Íslandi og í nálægum löndum Þingsályktunartillaga - þingskjal nr. 550

1995–96. – 1065 ár frá stofnun Alþingis.

120. löggjafarþing. – 309 . mál.

550. Tillaga til þingsályktunar um samanburð á lífskjörum á Íslandi og í nálægum löndum.

Flm.: Gunnlaugur M. Sigmundsson.

Alþingi ályktar að fela félagsmálaráðherra að skipa nefnd er hafi það hlutverk að gera hlutlæga skoðun á lífskjörum á Íslandi og bera saman við lífskjör í nálægum löndum, auk þess að benda á hugsanlegar ástæður fyrir mismun sem fram kann að koma.

Greinargerð.

Mikil umræða hefur að undanförnu farið fram um samanburð á þeim kjörum sem launþegar búa við hér á landi og í nálægum löndum. Staðhæft er að Íslendingar flýi land á vit betri lífskjara og hefur sérstaklega verið rætt um Hanstholm í Danmörku í þessu sambandi, a.m.k. hvað fiskvinnslufólk varðar. Umræðan mótast nokkuð af því að rætt er við brottflutta Íslendinga sem gefa upplýsingar um að laun sín séu mun hærri en laun sem hér eru greidd fyrir sambærileg störf. Vitað er að samanburður á launum einum saman gefur engan veginn rétta mynd af afkomu launþega og fjölskyldna þeirra. Til þess að fá réttan samanburð verða að liggja fyrir upplýsingar um fjölmarga aðra þætti, svo sem um verð á algengum lífsnauðsynjum og kostnað við samgöngur, um skattkerfi, félagslega þjónustu, heilbrigðiskerfi og skólakerfi, auk upplýsinga um lögskipaða og áunna frídaga, sem og vinnustundir að baki launum viðkomandi.

Mikilvægt er fyrir umræðu um lífskjör og lág laun á Íslandi að fá hlutlægan samanburð við lífskjör í nágrannalöndunum. Ef það er rétt sem haldið hefur verið fram að afkoma almennings sé lakari hér en í nálægum löndum er jafnframt mikilvægt að vita í hverju sá munur liggur svo unnt sé að bregðast við og leiðrétta það sem aflaga fer.

Ekki liggur fyrir heildstæður samanburður á kjörum eða möguleikum fólks til mannsæmandi lífsafkomu hér á landi samanborið við nálæg lönd en þó hafa Haraldur L. Haraldsson hagfræðingur og Þröstur Sigurðsson viðskiptafræðingur hjá fyrirtækinu Rekstur og ráðgjöf ehf. tekið saman ýmis gögn sem gætu myndað grundvöll slíkrar úttektar. Samanburðurinn er hins vegar kostnaðarsamur og ekki á færi einstaklinga að ráðast í svo vel sé. Úttekt eða samanburður sem unninn er á vegum verkalýðsfélaga eða samtaka vinnuveitenda kann að verða vefengdur. Af þeim sökum er eðlilegt að stjórnvöld hlutist til um að láta gera slíka könnun þannig að niðurstaða fáist um hvort lífskjör hér á landi séu sambærileg við það sem gerist í löndunum í kringum okkur.
Fríverslunarsamningur milli EFTA-ríkjanna og Slóveníu Nefndarálit - þingskjal nr. 569

1995–96. – 1065 ár frá stofnun Alþingis.

120. löggjafarþing. – 286 . mál.

569. Nefndarálit um till. til þál. um fullgildingu fríverslunarsamnings milli EFTA-ríkja og Slóveníu.

Frá utanríkismálanefnd.

Nefndin hefur fjallað um málið, bæði fyrir framlagningu þess og eftir að það var formlega lagt fram á Alþingi. Nefndin fékk á sinn fund Halldór Ásgrímsson utanríkisráðherra, Helga Ágústsson, ráðuneytisstjóra utanríkisráðuneytis, Kristin F. Árnason, skrifstofustjóra viðskiptaskrifstofu utanríkisráðuneytis, og Björgvin Guðmundsson, deildarstjóra á viðskiptaskrifstofu utanríkisráðuneytis.

Nefndin leggur til að tillagan verði samþykkt óbreytt.

Jóhanna Sigurðardóttir og Össur Skarphéðinsson voru fjarverandi við afgreiðslu málsins.

Alþingi, 14. febr. 1996.

Geir H. Haarde,

Ólafur Ragnar Grímsson.

Siv Friðleifsdóttir.

form., frsm.

Lára Margrét Ragnarsdóttir.

Árni R. Árnason.

Tómas Ingi Olrich.

Gunnlaugur M. Sigmundsson.
Samþykktir Vestnorræna þingmannaráðsins 1995 Þingsályktunartillaga - þingskjal nr. 572

1995–96. – 1065 ár frá stofnun Alþingis.

120. löggjafarþing. – 325 . mál.

572. Tillaga til þingsályktunar um samþykktir Vestnorræna þingmannaráðsins árið 1995.

Flm.: Árni Johnsen, Ásta R. Jóhannesdóttir, Ísólfur Gylfi Pálmason,

Kristín Ástgeirsdóttir, Rannveig Guðmundsdóttir, Svavar Gestsson.

Alþingi ályktar að beina þeim tilmælum til ríkisstjórnarinnar, landsstjórnar Færeyja og landsstjórnar Grænlands að eiga frumkvæði að kaupum á vestnorrænu barnamyndunum þremur „Ævintýri á norðurslóðum, þrjú ævintýri frá Grænlandi, Færeyjum og Íslandi“ til notkunar við kennslu í grunnskólum vestnorrænu landanna þriggja.

G r e i n a r g e r ð.

Sumarið 1995 voru framleiddar þrjár barnamyndir ætlaðar færeyskum, grænlenskum og íslenskum börnum þar sem áhersla var lögð á að sýna hvað löndin þrjú eiga sameiginlegt, en jafnframt það sem gerir þau sérstök, auk þess að stuðla að samvinnu milli vestnorrænna kvikmyndagerðarmanna. Þetta samstarfsverkefni fékk stuðning Kvikmyndasjóðs Íslands og Norræna sjónvarps- og kvikmyndasjóðsins, svo og barnadeilda sjónvarpsstöðvanna RUV (Ísland), DR (Danmörk) og YLE (Finnland). Einnig styrktu ýmsir færeyskir og grænlenskir aðilar gerð myndanna. Myndirnar þrjár standast tæknilega allar kröfur sem gerðar eru til mynda sem sýndar eru í kvikmyndahúsum og sjónvarpi. Þær hafa verið sýndar á Íslandi, í Færeyjum, Danmörku, Finnlandi og Hollandi. Íslenskir kennarar hafa sóst eftir þeim til kennslu í grunnskólum en fjármögnun til kaupa á þeim til notkunar við kennslu hefur ekki tekist.
Fríverslunarsamningur milli EFTA-ríkjanna og Slóveníu Þingsályktun - þingskjal nr. 573

120. löggjafarþing 1995–1996.

Nr. 7/120.

Þskj. 573 - 286. mál.

Þingsályktun um fullgildingu fríverslunarsamnings milli EFTA-ríkja og Slóveníu.

Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli EFTA-ríkja og Slóveníu sem gerður var í Bergen 13. júní 1995.

Samþykkt á Alþingi 20. febrúar 1996.
Umferðaröryggi og framkvæmdaáætlun Nefndarálit - þingskjal nr. 610

1995–96. – 1065 ár frá stofnun Alþingis.

120. löggjafarþing. – 157 . mál.

610. Nefndarálit um till. til þál. um stefnumótun er varðar aukið umferðaröryggi og framkvæmdaáætlun.

Frá allsherjarnefnd.

Nefndin hefur fjallað um málið og fengið á fund til sín Þórhall Ólafsson, aðstoðarmann dómsmálaráðherra, og Arnald Árnason og Guðbrand Bogason frá Ökukennarafélagi Íslands. Þá fékk nefndin sendar umsagnir um málið frá Hópferðamiðstöðinni, Sambandi íslenskra sveitarfélaga, Félagi íslenskra bifreiðaeigenda, Landssambandi lögreglumanna, Sambandi íslenskra tryggingafélaga, lögreglustjóranum í Reykjavík, Sýslumannafélagi Íslands, Ökukennarafélagi Íslands og Læknafélagi Íslands. Þá sendi dómsmálaráðuneytið nefndinni afrit af bréfi frá P. Samúelssyni hf.

Megintilgangur tillögunnar er að stefna að því að umferðaröryggismál verði rædd á Alþingi árlega fram til ársins 2000 þar sem dómsmálaráðherra gefi Alþingi skýrslu um stöðu mála og komi með frekari tillögur til úrbóta. Önnur norræn ríki fóru þessa leið fyrir 4–5 árum síðan og hafa þau flest náð þeim markmiðum sem þau settu sér í upphafi. Þess má geta að fram kom hjá fulltrúa dómsmálaráðuneytisins að framkvæmd þeirra 22 átaksatriða sem talin eru upp í athugasemdum við tillöguna er þegar langt komin. Mikilvægt er að ljúka þeirri vinnu sem og að hrinda í framkvæmd þeim atriðum sem eftir standa. Ráðherra mun síðan á næsta ári fara yfir það hvernig til hefur tekist jafnhliða því að koma með nýjar tillögur.

Nefndin leggur til að tillagan verði samþykkt með svofelldri

BREYTINGU:

Við 2. málsl. bætist: í samvinnu við ökumenn og samtök þeirra.

Jóhanna Sigurðardóttir, fulltrúi Þjóðvaka, sat fundinn sem áheyrnarfulltrúi og er samþykk áliti þessu.

Alþingi, 27. febr. 1996.

Sólveig Pétursdóttir,

Valgerður Sverrisdóttir.

Sighvatur Björgvinsson.

form., frsm.

Árni R. Árnason.

Jón Kristjánsson.

Hjálmar Jónsson.

Guðný Guðbjörnsdóttir.

Ögmundur Jónasson.

Kristján Pálsson.
Umferðaröryggi og framkvæmdaáætlun Þingsályktun - þingskjal nr. 626

120. löggjafarþing 1995–1996.

Nr. 8/120.

Þskj. 626 - 157. mál.

Þingsályktun um stefnumótun er varðar aukið umferðaröryggi og framkvæmdaáætlun.

Alþingi ályktar að á næstu sex árum, eða fyrir lok ársins 2000, skuli stefnt að fækkun alvarlegra umferðarslysa um 20% miðað við meðaltal áranna 1982–92. Þessu takmarki verði náð með sameiginlegu átaki ríkis, sveitarfélaga, vátryggingafélaga og áhugahópa um umferðaröryggismál í samvinnu við ökumenn og samtök þeirra. Opinberir aðilar og fyrirtæki sem starfa að umferðaröryggismálum og sveitarfélög með fleiri íbúa en 1.000 skili til dómsmálaráðuneytisins framkvæmdaáætlun eða tillögum er leiði til aukins umferðaröryggis. Dómsmálaráðherra kynni Alþingi í byrjun hvers árs stöðu umferðaröryggismála og hvernig áætluninni miðar í átt að settu marki. Starfs- og framkvæmdaáætlun verði endurskoðuð árlega.

Samþykkt á Alþingi 28. febrúar 1996.
Umboðsmaður aldraðra Þingsályktunartillaga - þingskjal nr. 628

1995–96. – 1065 ár frá stofnun Alþingis.

120. löggjafarþing. – 359 . mál.

628. Tillaga til þingsályktunar um umboðsmann aldraðra.

Flm.: Guðmundur Hallvarðsson.

Alþingi ályktar að fela ríkisstjórninni að kanna forsendur fyrir stofnun embættis umboðsmanns aldraðra sem sinni gæslu hagsmuna og réttinda aldraðra.

Greinargerð.

Með hliðsjón af þeim staðreyndum að Íslendingar verða elstir allra þjóða, að 26.300 Íslendingar eru 67 ára og eldri (31. desember 1995) og að hlutfall aldraðra af heildaríbúafjölda fer vaxandi er mikil nauðsyn á að stjórnvöld taki tillit til hagsmuna aldraðra þegar teknar eru ákvarðanir sem þá varða.

Mikinn hluta starfsævi sinnar eru einstaklingar að búa sig undir áhyggjulaust ævikvöld og taka þá mið af gildandi lögum og reglum um aldraða þegar lagt er í sameiginlega sjóði almannatrygginga og séreignarsjóði lífeyrissjóðanna. Því er nauðsynlegt að stöðugleika sé gætt í hvívetna hvað varðar fjárhagslega afkomu aldraðra. Í vaxandi mæli eru byggðar fyrir aldraða sérstakar íbúðir sem verða að fullnægja ákveðnum skilyrðum. Á því hefur því miður orðið misbrestur enda þótt löggjafinn hafi reynt að hafa þar nokkur áhrif á.

Fjöldi aldraðra á lögheimili sitt á dvalar- og hjúkrunarheimilum þar sem félagsleg og persónuleg vandamál geta skapast, jafnvel deilumál milli nánustu ættingja um fjármál og eignir. Oft þurfa forstöðumenn og starfsfólk að blanda sér í slík mál til að gæta hagsmuna umbjóðenda sinna og því væri augljóslega léttir fyrir þá að geta vísað þeim til umboðsmanns.

Umboðsmanni aldraðra væri ætlað að vinna að málum sem snerta sérstaklega hagsmuni aldraðra, fylgjast með því að stjórnvöld og einkaaðilar tækju fullt tillit til réttinda, þarfa og hagsmuna aldraðra og setja fram ábendingar og tillögur um úrbætur í málum er snerta hag aldraðra á öllum sviðum samfélagsins.

Einnig væri umboðsmanni aldraðra ætlað að hafa frumkvæði að stefnumarkandi umræðu í samfélaginu um málefni aldraðra og stuðla að úrbótum á réttarreglum og stjórnsýslufyrirmælum er snerta aldraða.
Samráðsnefnd um hagsmuni aldraðra og öryrkja Þingsályktunartillaga - þingskjal nr. 767

1995–96. – 1065 ár frá stofnun Alþingis.

120. löggjafarþing. – 435 . mál.

767. Tillaga til þingsályktunar um skipun samráðsnefndar um hagsmuni og réttindi aldraðra og öryrkja.

Flm.: Margrét Frímannsdóttir.

Alþingi ályktar að skipuð verði samráðsnefnd fulltrúa heilbrigðisráðuneytis, félagsmálaráðuneytis, fjármálaráðuneytis, Öryrkjabandalags Íslands og Landssambands aldraðra.

Verkefni nefndarinnar verði að veita ríkisstjórninni umsagnir um öll málefni á verksviði fyrrgreindra ráðuneyta er varða hagsmuni og réttindi aldraðra og öryrkja. Nefndin getur að eigin frumkvæði eða að frumkvæði Öryrkjabandalags Íslands eða Landssambands aldraðra tekið til umfjöllunar öll mál er varða tengsl milli ríkisins, almannatrygginga og tryggingaþega. Umsagnir nefndarinnar um einstök mál skal ávallt birta sem fylgiskjöl ef mál koma til afgreiðslu Alþingis.

Greinargerð.

Alþingi hefur á undanförnum árum samþykkt ýmsar breytingar á lögum sem hafa haft veruleg áhrif á réttindi og kjör aldraðra og öryrkja. Nokkrar þessara breytinga hafa vissulega verið réttarbót til handa þessum hópum þjóðfélagsþegna. Fleiri og tíðari eru þó þær breytingar sem hafa skert kjör þeirra og skapað óvissu og öryggisleysi. Nægir að nefna breytingar sem gerðar voru við og í kjölfar afgreiðslu fjárlaga fyrir árið 1996. Öldruðum og öryrkjum er öðrum fremur nauðsyn að lifa við öryggi og óttaleysi um fjárhagslega afkomu. Tíðar breytingar á kjörum þeirra eru þeim einkar erfiðar, sérstaklega í ljósi þess að mikið hefur skort á að við þessa hópa sé haft samráð þegar breytingarnar eiga sér stað. Í ljósi þessara staðreynda ítrekaði aðalfundur Félags eldri borgara í Reykjavík og nágrenni mótmæli sín við afgreiðslu laga um ráðstafanir í ríkisfjármálum á árinu 1996 en þar er vegið að afkomumöguleikum aldraðra og öryrkja í þjóðfélaginu. Jafnframt er í samþykktum fundarins lögð áhersla á að gerðar séu áætlanir til lengri tíma um mál er snerta lífeyrisþega og undirbúningur að öllum breytingum vandaður betur en raun ber vitni.

Þá hafa samtök aldraðra lagt til að stofnuð verði samráðsnefnd með þátttöku heilbrigðisráðuneytis, félagsmálaráðuneytis og fjármálaráðuneytis annars vegar og fulltrúum samtaka aldraðra og Öryrkjabandalagsins hins vegar. Nefndin hafi umsagnarrétt um öll þau mál er snerta hagsmuni og réttindi aldraðra og öryrkja. Þannig verði réttur þessara hópa til samráðs um breytingar er varða lífskjör þeirra virtur. Undir þetta sjónarmið er tekið með flutningi þessarar þingsályktunartillögu.

Landssamband aldraðra hefur í tillögum sínum um samráðsnefnd haft að fyrirmynd norskar reglur sem settar hafa verið og ákvarða með hvaða hætti staðið er að slíku samstarfi og samráði þar.

Prentað upp.
Vegáætlun 1995–1998 Nefndarálit - þingskjal nr. 892

1995–96. – 1065 ár frá stofnun Alþingis.

120. löggjafarþing. – 295 . mál.

892. Nefndarálit um till. til þál. um breyt. á þál. um vegáætlun fyrir árin 1995–1998.

Frá minni hluta samgöngunefndar.

Minni hluti nefndarinnar gagnrýnir harðlega þann niðurskurð á fjármagni til vegamála sem gert er ráð fyrir á gildandi vegáætlun fyrir árin 1995–1998. Aðeins ári eftir að samþykkt er vegáætlun til fjögurra ára, 1995–1998, er fjárhagslegum forsendum hennar gjörbreytt. Bæði hefðbundin framlög og framlög til framkvæmdaátaks eru skorin verulega niður með fjárlögum þannig að vegáætlunin er öll úr skorðum.

Áætlunargerð til lengri tíma, sbr. vegáætlun sem gildir fjögur ár fram í tímann, er vinnubrögð sem hljóta að teljast skynsamleg. Á þann hátt er unnt að hafa heildaryfirsýn yfir brýnustu verkefni auk þess sem allir hlutaðeigandi aðilar geta lagað sig að þeirri framtíðaráætlun. Hins vegar er grundvallaratriði að slík áætlunargerð standist og sé þannig marktæk. Allar breytingar í niðurskurðarátt á áætlunartímabilinu gera það að verkum að trúverðugleiki áætlunarinnar verður að engu.

Því er ekki eingöngu verið að breyta áætlun yfirstandandi árs heldur er í raun verið að gefa til kynna að vænta megi svipaðra vinnubragða á seinni hluta tímabilsins, á árunum 1997 og 1998. Með öðrum orðum, vegáætlun er ekki lengur marktækt plagg og ljóst að heildarendurskoðunar er þörf.

Minni hlutinn lýsir yfir vonbrigðum með almennan niðurskurð á framlagi til vegamála sem er að meðaltali um 18,2%. Atvinnuleysi er enn mikið um allt land og niðurskurður framkvæmda kemur sér víða mjög illa, ekki síst utan Faxaflóasvæðisins þar sem ekki er um neinar stóriðjuframkvæmdir að ræða, en þar að auki lækka framlög til svokallaðs framkvæmdaátaks um heil 36%. Framkvæmdaátakinu var eins og kunnugt er skipt eftir höfðatölureglunni þannig að loks urðu til fjármunir til brýnna framkvæmda sem skila hámarksarði, m.a. á höfuðborgarsvæðinu. Niðurskurðurinn mun því seinka verulega að langþráðum markmiðum um vegabætur á suðvesturhorni landsins verði náð. Má þar nefna niðurskurð á löngu tímabæru verkefni í Ártúnsbrekku, en breytt áætlun fyrir það verkefni eykur mjög slysahættu. Einnig verða brýn og hagkvæm verkefni á landsbyggðinni fyrir niðurskurðarhnífnum.

Samanlagt vantar um 800 millj. kr. á þessu ári til að unnt sé að standa við fyrirheit og áform í gildandi vegáætlun. Það eru óþolandi vinnubrögð.

Undirritaðir nefndarmenn gera á hinn bóginn ekki athugasemdir við skiptingu fjármuna til einstakra verkefna enda hafa kjördæmahópar þingmanna fjallað um það mál og náð um það samkomulagi. Í því ljósi munu undirritaðir nefndarmenn greiða þingsályktunartillögu um skiptingu fjármuna á einstök verkefni atkvæði sitt en vísa að öðru leyti allri ábyrgð á hendur þingmönnum ríkisstjórnarflokkanna sem með afgreiðslu fjárlaga í desember sl. kipptu fjárhagslegum stoðum undan gildandi vegáætlun.

Prentað upp.

Kristín Halldórsdóttir sat fundi nefndarinnar sem áheyrnarfulltrúi og er hún samþykk áliti þessu.

Alþingi, 2. maí 1996.

Guðmundur Árni Stefánsson.

Ásta R. Jóhannesdóttir.

Ragnar Arnalds.

frsm.
Evrópusamningur um forsjá barna Nefndarálit - þingskjal nr. 937

1995–96. – 1065 ár frá stofnun Alþingis.

120. löggjafarþing. – 471 . mál.

937. Nefndarálit um till. til þál. um fullgildingu Evrópusamnings um viðurkenningu og fullnustu ákvarðana varðandi forsjá barna og endurheimt forsjár barna og samnings um einkaréttarleg áhrif af brottnámi barna til flutnings milli landa.

Frá utanríkismálanefnd.

Nefndin hefur fjallað um tillöguna og fengið á sinn fund Helga Ágústsson og Tómas H. Heiðar frá utanríkisráðuneyti og Björgu Thorarensen frá dómsmálaráðuneyti.

Nefndin leggur til að tillagan verði samþykkt.

Lára Margrét Ragnarsdóttir var fjarverandi við afgreiðslu málsins.

Alþingi, 8. maí 1996.

Geir H. Haarde,

Össur Skarphéðinsson.

Siv Friðleifsdóttir.

form., frsm.

Hjörleifur Guttormsson.

Árni R. Árnason.

Jóhanna Sigurðardóttir.

Gunnlaugur M. Sigmundsson.

Árni M. Mathiesen.